Document ID: 32012D0415
Publication Date: 2012-07-18

Content:
DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ Lulju 2012
li temenda d-Deċiżjoni ta' Implimentazzjoni 2011/630/UE fir-rigward tar-rekwiżiti għas-saħħa tal-annimali marbuta mal-vajrus tas-Simbu u tal-bluetongue
(notifikata bid-dokument numru C(2012) 4882)
(Test b’relevanza għaż-ŻEE)
(2012/415/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 88/407/KEE tal-14 ta' Ġunju 1988 li tistabilixxi r-rekwiżiti tas-saħħa tal-annimali applikabbli għall-kummerċ intra-Komunitarju u għal importazzjonijiet ta’ deep frozen semen ta’ annimali domestiċi tal-ispeċi tal-bovini (1), u b'mod partikolari l-ewwel subparagrafu tal-Artikolu 10(2) u l-Artikolu 11(2) tagħha,
Billi:
(1)
Id-Deċiżjoni ta' Implimentazzjoni tal-Kummissjoni 2011/630/UE tal-20 ta' Settembru 2011 dwar l-importazzjonijiet fl-Unjoni tas-semen tal-annimali domestiċi tal-ispeċi tal-bovini (2) tistabbilixxi lista ta' pajjiżi terzi li minnhom l-Istati Membri huma awtorizzati jimpurtaw semen ta' annimali domestiċi tal-ispeċi tal-bovini u garanziji addizzjonali fir-rigward ta' mard speċifiku tal-annimali li għandhom jiġu pprovduti minn ċerti pajjiżi terzi elenkati fl-Anness I tagħha. Din tistabbilixxi wkoll rekwiżiti ta' ċertifikazzjoni għall-importazzjonijiet ta' dan is-semen ġol-Unjoni.
(2)
Iċ-ċertifikat mudell għas-saħħa tal-annimali fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE jinkludi r-rekwiżiti tas-saħħa tal-annimali għall-importazzjoni ġol-Unjoni ta' semen ta' annimali domestiċi tal-ispeċi tal-bovini miġbur, ipproċessat u maħżun skont id-Direttiva 88/407/KEE, kif emendata bid-Direttiva tal-Kunsill 2003/43/KE (3).
(3)
Ir-rekwiżiti attwali tas-saħħa tal-annimali għall-bluetongue fiċ-ċertifikat mudell tas-saħħa tal-annimali fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE jipprevedu li l-annimali donaturi għandhom jissodisfaw il-kundizzjonijiet tal-importazzjoni għas-semen tal-bovini stabbiliti fil-Kapitolu dwar il-Bluetongue tal-Kodiċi tas-Saħħa tal-Annimali Terrestri tal-Organizzazzjoni Dinjija għas-Saħħa tal-Annimali (OIE). Dak il-Kapitolu jirrakkomanda firxa sħiħa ta' miżuri li jnaqqsu r-riskji bil-għan li jew jipproteġu lill-mammiferu ospitanti mill-espożizzjoni għall-organiżmi trasportaturi infettivi jew permezz tal-inattivazzjoni tal-vajrus permezz tal-antikorpi. Fl-interess taċ-ċertezza legali, ikun xieraq li ċ-ċertifikat mudell tas-saħħa tal-annimali jistabbilixxi b'mod ċar ir-rekwiżiti u l-garanziji rilevanti li għandu jipprovdi l-pajjiż terz esportatur, skont is-sitwazzjoni epidemjoloġika.
(4)
Barra minn hekk, l-OIE stabbilixxiet Kapitolu dwar is-Sorveljanza ta' artropodi trasportaturi ta' mard tal-annimali fil-Kodiċi tas-Saħħa tal-Annimali Terrestri. Dawk ir-rakkomandazzjonijiet ma jinkludux il-monitoraġġ ta' ruminanti għall-antikorpi għal-vajrusis tas-Simbu, bħall-vajrusis Akabane u Aino tal-familja Bunyaviridae, li fil-passat kien ikkunsidrat metodu ekonomiku għad-determinazzjoni tad-distribuzzjoni tal-organiżmi trasportaturi kompetenti tal-bluetongue sakemm kien disponibbli aktar tagħrif dwar il-firxa ta' dawk il-mardiet.
(5)
Apparti dan, l-OIE ma telenkax il-mard Akabane u Aino fil-Kodiċi tas-Saħħa tal-Annimali Terrestri. Konsegwentement, ir-rekwiżit ta' test annwali għal dawk il-mardiet sabiex tingħata prova dwar l-assenza tal-organiżmu trasportatur għandu jitħassar mill-Anness I tad-Deċiżjoni ta' Implimentazzjoni 2011/630/UE u miċ-ċertifikat mudell tas-saħħa fit-Taqsima A tal-Parti 1 tal-Anness II tagħha.
(6)
Għaldaqstant, id-Deċiżjoni ta' Implimentazzjoni 2011/630/UE għandha tiġi emendata skont dan.
(7)
Sabiex ma jittellifx il-kummerċ, l-użu ta' ċertifikati tas-saħħa tal-annimali skont id-Deċiżjoni ta' Implimentazzjoni 2011/630/UE fil-verżjoni tagħha qabel l-emendi introdotti b'din id-Deċiżjoni, għandha tiġi awtorizzata matul perjodu tranżitorju suġġett għal ċerti kundizzjonijiet.
(8)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi tad-Deċiżjonijiet ta' Implimentazzjon 2011/630/UE huma emendati skont l-Anness ta' din id-Deċiżjoni
Artikolu 2
Għal perjodu tranżitorju sat-30 ta' Ġunju 2013, l-Istati Membri jistgħu jawtorizzaw l-importazzjonijiet tas-semen u l-istokkijiet tas-semen minn pajjiżi terzi, li jkunu akkumpanjati minn ċertifikat tas-saħħa tal-annimali maħruġ mhux iktar tard mill-31 ta' Mejju 2013, skont il-mudell stabbilit fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE qabel l-emendi introdotti b'din id-Deċiżjoni
Artikolu 3
Din id-Deċiżjoni għandha tapplika mill-1 ta' Jannar 2013.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Lulju 2012.

Metadata:
Eurovoc Level 1 Categories: 100147
100161
100156
Eurovoc Level 2 Categories: 100277
100283
100284
100192
100282
100193
100279
100194
100250
100281
Eurovoc Level 3 Categories: 2079
711
3156
1632
6205
130
5283
1087
122
913
c_b2c019c8
914
5781
2113
187
614
911
7207
2119
2106
2200
1615
11
All Eurovoc Categories: 1188
1509
2089
2771
3191
3408
3823
4079
4160
4324
5100
5369
5563
5965
888